CELEX: 
Language: da
Date: 2021-12-09 00:00:00
Title: KOMMISSIONENS GENNEMFØRELSESFORORDNING (EU) / om funktioner i den offentlige brugerflade, der er forbundet til informationssystemet for det indre marked, vedrørende udstationering af førere i vejtransportsektoren

KOMMISSIONENS GENNEMFØRELSESFORORDNING (EU) …/…
            
            
               af 9.12.2021
            
            
               om funktioner i den offentlige brugerflade, der er forbundet til informationssystemet for det indre marked, vedrørende udstationering af førere i vejtransportsektoren
            
            
               EUROPA-KOMMISSIONEN HAR —
            
            
               under henvisning til traktaten om Den Europæiske Unions funktionsmåde,
            
            
               under henvisning til Europa-Parlamentets og Rådets direktiv (EU) 2020/1057 af 15. juli 2020 om fastsættelse af særlige regler med hensyn til direktiv 96/71/EF og direktiv 2014/67/EU om udstationering af førere i vejtransportsektoren og om ændring af direktiv 2006/22/EF, for så vidt angår håndhævelseskravene, og af forordning (EU) nr. 1024/2012
                  1
               , særlig artikel 1, stk. 14, og
            
            
               ud fra følgende betragtninger:
            
            
               (1)I henhold til artikel 1, stk. 11, i direktiv (EU) 2020/1057 kan vejtransportoperatører pålægges at indsende en udstationeringserklæring eller andre dokumenter til de kompetente myndigheder i den medlemsstat, hvori en fører er eller har været udstationeret, ved hjælp af en flersproget standardformular i den offentlige brugerflade, der er forbundet til informationssystemet for det indre marked ("IMI"), som er oprettet ved artikel 2 i Europa-Parlamentets og Rådets forordning (EU) nr. 1024/2012
                  2
               . 
            
            
               (2)Autoriserede brugere bør få adgang til den offentlige brugerflade, der er forbundet til IMI, når de opretter en sikker konto til forvaltning af udstationeringserklæringer og anmodninger om dokumentation fra de kompetente myndigheder i en medlemsstat. De autoriserede brugere bør kunne registrere oplysninger om operatøren, transportlederen og udstationerede førere. En autoriseret bruger er en person, der agerer på vegne af operatøren med henblik på at forvalte udstationeringserklæringer og besvare anmodninger om dokumentation fra værtsmedlemsstaten. 
            
            
               (3)Udstationeringserklæringer bør indsendes via den offentlige brugerflade for en periode på højst seks måneder. 
            
            
               (4)Med henblik på artikel 1, stk. 12, i direktiv (EU) 2020/1057 og ajourføring af udstationeringserklæringerne bør det være muligt at ændre oplysningerne i en udstationeringserklæring. 
            
            
               (5)Det bør også være let at forny en erklæring, så man undgår en for stor administrativ byrde for operatørerne.
            
            
               (6)For at operatørerne kan opfylde forpligtelsen i artikel 1, stk. 11, litra b), nr. i), i direktiv (EU) 2020/1057 bør erklæringen være tilgængelig i papirform og elektronisk form i den offentlige brugerflade, der er forbundet til IMI.
            
            
               (7)Hvis operatøren ikke indsender dokumentation, jf. artikel 1, stk. 11, litra c), bør operatøren i den offentlige brugerflade, der er forbundet til IMI, kunne se, når etableringsmedlemsstaten har fremsendt dokumentationen efter en anmodning om bistand fra værtsmedlemsstaten i IMI. 
            
            
               (8)Det bør også være muligt for en eller flere nationale myndigheder i den offentlige brugerflade, der er forbundet til IMI, at modtage udstationeringserklæringer og dokumentation, der indsendes af operatørerne på anmodning af disse myndigheder. 
            
            
               (9)For at sikre en effektiv håndhævelse af de særlige regler for udstationering af førere og for at undgå en for stor administrativ byrde er det vigtigt, at de nationale kompetente myndigheder i værtsmedlemsstaten koordinerer, således at operatørerne ikke modtager unødvendige anmodninger fra denne medlemsstat vedrørende den samme udstationeringsperiode i den offentlige brugerflade, der er forbundet til IMI.  
            
            
               (10)For at de nationale myndigheder kan kontrollere, om udstationeringsreglerne er overholdt, er det afgørende, at de nationale kompetente myndigheder har adgang til førerens takografdiagramark, som indeholder landekoderne for de medlemsstater, som føreren har krydset. 
            
            
               (11)Da operatører skal opbevare takografdiagramark, udskrifter og downloadede data i et læseligt format i mindst et år efter anvendelse, bør operatørerne via den offentlige brugerflade, der er forbundet til IMI, kunne besvare anmodninger om dokumentation fra de kompetente myndigheder i den medlemsstat, hvori udstationeringen fandt sted, for en periode på op til tolv måneder forud for datoen for anmodningen i overensstemmelse med artikel 10, stk. 5, i Europa-Parlamentets og Rådets forordning(EF) nr. 561/2006
                  3
               . 
            
            
               (12)For at give operatørerne mulighed for at indsamle al den nødvendige dokumentation inden for otte uger, bør operatørerne kunne indsende de krævede dokumenter ad en eller flere omgange. 
            
         
         
            
               (13)Hvis værtsmedlemsstaten anmoder etableringsmedlemsstaten om bistand, bør operatørerne informeres herom via den offentlige brugerflade, der er forbundet til IMI. 
            
            
               (14)For at undgå, at anmodninger om dokumentation er åbne på ubestemt tid, bør den kompetente myndighed i værtsmedlemsstaten afslutte dem, når vurderingen af, om operatøren har overholdt udstationeringsreglerne, er afsluttet, og underrette operatøren om resultatet af anmodningen. Hvis de kompetente myndigheder i værtsmedlemsstaten ikke afslutter en anmodning om dokumentation, bør den afsluttes automatisk efter en periode på 24 måneder. 
            
            
               (15)I betragtning af den følsomme karakter af de personoplysninger, der udveksles via den offentlige brugerflade, der er forbundet til IMI, er det nødvendigt, at alle de data, der er lagret i brugerfladen og på operatørernes konti, kan slettes, når de ikke længere er nødvendige for at kontrollere, om reglerne for udstationering af førere i vejtransportsektoren er overholdt. En forpligtelse til automatisk sletning bør også gælde for dokumenter, der efter anmodning fra de kompetente myndigheder indsendes af operatøren via den offentlige brugerflade, der er forbundet til IMI.  
            
            
               (16)Hvis det med henblik på denne forordning er nødvendigt at behandle personoplysninger, bør denne behandling ske i overensstemmelse med EU-lovgivningen om beskyttelse af personoplysninger. Enhver behandling af personoplysninger efter denne forordning er underlagt Europa-Parlamentets og Rådets forordning (EU) 2018/1725
                  4
               . 
            
            
               (17)Den Europæiske Tilsynsførende for Databeskyttelse er blevet hørt i overensstemmelse med artikel 42, stk. 1, i forordning (EU) 2018/1725 og afgav en udtalelse den 7. juli 2021. 
            
            
               (18)Foranstaltningerne i denne forordning er i overensstemmelse med udtalelse fra det udvalg, der er omhandlet i artikel 4, stk. 1, i direktiv (EU) 2020/1057 — 
            
            
               VEDTAGET DENNE FORORDNING:
            
            
               Artikel 1
            
            
               Genstand
            
            
               Denne forordning præciserer funktionerne i den offentlige brugerflade, der er forbundet til informationssystemet for det indre marked ("IMI"), med henblik på artikel 1, stk. 11, i direktiv (EU) 2020/1057. 
            
            
               Artikel 2
            
            
               Generelle funktioner
            
            
               1.Operatører skal navnlig kunne benytte følgende tekniske funktioner i den flersprogede offentlige brugerflade, der er forbundet til IMI:
            
            
               (1)oprettelse af en konto, der giver sikker adgang til det område, der er forbeholdt operatøren 
            
            
               (2)hensigtsmæssig logning af brugeraktiviteter 
            
            
               (3)registrering på kontoen af oplysninger om operatøren, de autoriserede brugere, transportlederen og de udstationerede førere
            
            
               (4)forvaltning af udstationeringserklæringer: 
            
            
               (a)registrering af de oplysninger, der er omhandlet i artikel 1, stk. 11, litra a), i direktiv (EU) 2020/1057
            
            
               (b)indsendelse af udstationeringserklæringer, der indeholder de i litra a) omhandlede oplysninger, og som dækker en periode på mindst én dag og højst seks måneder 
            
            
               (c)ændring af oplysninger i udstationeringserklæringer med henblik på ajourføring 
            
         
         
            
               (d)download af kopier af udstationeringserklæringer i elektronisk form og i et format, der muliggør udskrivning 
            
            
               (e)fornyelse af udstationeringserklæringer 
            
            
               (f)tilbagetrækning af udstationeringserklæringer
            
            
               (5)modtagelse og besvarelse af anmodninger om dokumentation, jf. artikel 1, stk. 11, litra c), i direktiv 2020/1057 
            
            
               (6)adgang til og visning af alle dokumenter fra de kompetente myndigheder i etableringsmedlemsstaten
            
            
               (7)kommunikation med de kompetente myndigheder i den medlemsstat, hvori udstationeringen fandt sted 
            
            
               (8)underretning om, at en anmodning er blevet afsluttet af de kompetente myndigheder i værtsmedlemsstaten. 
            
            
               2.En eller flere nationale myndigheder i værtsmedlemsstaten, som er kompetente myndigheder som defineret i artikel 5, litra f), i forordning (EU) nr. 1024/2012, skal desuden kunne benytte tekniske funktioner i den flersprogede brugerflade, der er forbundet til IMI, til at: 
            
            
               (a)modtage udstationeringserklæringer 
            
            
               (b)anmode om dokumentation efter proceduren i artikel 1, stk. 11, litra c), i direktiv (EU) 2020/1057 
            
            
               (c)indtaste det endelige resultat af vurderingen af, om operatøren har overholdt udstationeringsreglerne, og afslutte af anmodningen 
            
            
               i IMI.
            
            
               Artikel 3
            
            
               Funktioner vedrørende anmodning om dokumentation
            
            
               1.Den offentlige brugerflade skal gøre det muligt for den kompetente myndighed i den medlemsstat, hvori udstationeringen fandt sted, at anmode operatøren om at indsende de i artikel 1, stk. 11, litra c), første afsnit, i direktiv (EU) 2020/1057 omhandlede dokumenter for en periode på op til tolv måneder forud for datoen for anmodningen. Operatøren skal via den offentlige brugerflade, der er forbundet til IMI, kunne sende de krævede dokumenter ad en eller flere omgange. 
            
            
               2.Hvis en operatør anmodes om at sende et eller flere supplerende dokumenter, som ikke var omfattet af den i stk. 1 omhandlede anmodning, skal fristen på otte uger for indsendelse af dokumenterne i den offentlige brugerflade beregnes fra datoen for anmodningen om det eller de supplerende dokumenter.
            
            
               3.Operatører skal kunne blive informeret via den offentlige brugerflade, hvis værtsmedlemsstaten anmoder etableringsmedlemsstaten om bistand. 
            
            
               4.Ethvert dokument, der uploades af den kompetente myndighed i etableringsmedlemsstaten efter en anmodning om bistand fremsat af den kompetente myndighed i værtsmedlemsstaten, jf. artikel 1, stk. 11, litra c), andet afsnit, i direktiv (EU) 2020/1057, skal være synlig i operatørens konto. 
            
            
               5.Operatører skal kunne blive underrettet om, at en anmodning om dokumentation er blevet afsluttet, med angivelse af det endelige resultat, når de krævede dokumenter er blevet kontrolleret af de nationale myndigheder.  
            
            
               De anmodninger om dokumentation, der ikke er blevet afsluttet af den anmodende kompetente myndighed i værtsmedlemsstaten, skal afsluttes automatisk 24 måneder efter datoen for anmodningen. 
            
         
         
            
               Artikel 4 
            
            
               Funktioner vedrørende lagring af data
            
            
               1.Den offentlige brugerflade, der er forbundet til IMI, skal muliggøre, at alle de data, der er lagret i den offentlige brugerflade og på operatørernes konti, slettes, når de ikke længere er nødvendige for de formål, hvortil de blev indsamlet og behandlet. Den offentlige brugerflade skal muliggøre, at der sendes en påmindelse til operatøren om at gennemgå og om nødvendigt slette førerens personoplysninger. 
            
            
               2.Den offentlige brugerflade skal muliggøre, at de udstationeringserklæringer, der er indsendt via den offentlige brugerflade, slettes automatisk efter den i artikel 1, stk. 13, i direktiv (EU) 2020/1057 omhandlede periode på 24 måneder. 
            
            
               3.Hvis et dokument er indsendt af en operatør som led i en anmodning om dokumentation, må det krævede dokument ikke være tilgængeligt i længere tid end nødvendigt for det formål, hvortil det er indhentet, og højst i 12 måneder efter afslutningen af anmodningen. 
            
            
               Artikel 5
            
            
               Ikrafttræden
            
            
               Denne forordning træder i kraft på tyvendedagen efter offentliggørelsen i Den Europæiske Unions Tidende.
            
            
               Denne forordning er bindende i alle enkeltheder og gælder umiddelbart i hver medlemsstat.
            
            
               Udfærdiget i Bruxelles, den 9.12.2021.
            
            
               
                     
               
               
                     Formand
                     Ursula VON DER LEYEN
               
            
         
         
            
                  
                     (1)
                  
                        EUT L 249 af 31.7.2020, s. 49. 
               
               
                  
                     (2)
                  
                        Europa-Parlamentets og Rådets forordning (EU) nr. 1024/2012 af 25. oktober 2012 om administrativt samarbejde via informationssystemet for det indre marked og om ophævelse af Kommissionens beslutning 2008/49/EF ("IMI-forordningen") (EUT L 316 af 14.11.2012, s. 1).
               
               
                  
                     (3)
                  
                        Europa-Parlamentets og Rådets forordning (EF) nr. 561/2006 af 15. marts 2006 om harmonisering af visse sociale bestemmelser inden for vejtransport og om ændring af Rådets forordning (EØF) nr. 3821/85 og (EF) nr. 2135/98 samt ophævelse af Rådets forordning (EØF) nr. 3820/85 (EUT L 102 af 11.4.2006, s. 1).
               
               
                  
                     (4)
                  
                        Europa-Parlamentets og Rådets forordning (EU) 2018/1725 af 23. oktober 2018 om beskyttelse af fysiske personer i forbindelse med behandling af personoplysninger i Unionens institutioner, organer, kontorer og agenturer og om fri udveksling af sådanne oplysninger og om ophævelse af forordning (EF) nr. 45/2001 og afgørelse nr. 1247/2002/EF (EUT L 295 af 21.11.2018, s. 39).